**О Б А В Е Ш Т Е Њ Е**

***за ученике средњих школа***

У буџету Града Новог Сада обезбеђена су средства за регресирање дела трошкова превоза ученика средњих школа са територије Града Новог Сада који користе међуградски саобраћај ради похађања наставе у школској 2015/2016. години.

Ученици средњих школа који имају пребивалиште на територији Града Новог Сада и путују у друге општине ради похађања наставе у школској 2015/2016. години у средњим школама чији је оснивач Република, Аутономна покрајина или јединица локалне самоуправе, оствариваће право на 80% регресирање трошкова међуградског превоза, почев од 1. октобра 2015. године, ако припадају једној од следећих категорија:

1. ако је ученик дете без једног или оба родитеља;

2. ако је ученик из породице која остварује право на дечији додатак;

3. ако ученик поседује избегличку или расељеничку легитимацију;

4. ако је ученик дете палог борца или ратног војног инвалида са територије Града Новог Сада;

5. ако је ученик из породице у којој међуградским превозом путује двоје или више ученика.

Да би остварио право на 80% регресирање трошкова превоза, поред **Потврде да је у школској 2015/16. години уписан у средњу школу чији је оснивач Република, Аутономна покрајина или јединица локалне самоуправе (из септембра текуће године)** и **Потврде о пребивалишту коју издаје МУП (не старију од 6 месеци)** , ученик треба да достави још један од следећих докумената:

1. Изјаву о броју чланова домаћинства и фотокопију умрлице за преминулог родитеља;

2. Фотокопију решења за дечији додатак;

3. Фотокопију избегличке легитимације или легитимације прогнаног лица за све чланове заједничког домаћинства;

4. Фотокопију решења о праву на породичну инвалиднину по основу погибије или рањавања родитеља са територије Града Новог Сада;

5. Доказ да је ученик из породице у којој међуградским превозом путује двоје или више ученика.

За ученике који не остваре право на горе навено регресирање, у школској 2015/2016. години проценат регресирања је 40%. Ови ученици уз Захтев за остваривање права на регресирање дела трошкова међуградског превоза подносе **Потврду да су у школској 2015/16. години уписани у средњу школу чији је оснивач Република, Аутономна покрајина или јединица локалне самоуправе (из септембра текуће године)** и **Потврду о пребивалишту коју издаје МУП (не старију од 6 месеци)**

Захтеве ученици подносе у Писарници Градске куће, Нови Сад, Трг слободе 1 (приземље), на шалтеру број 13 и 14.

Рок за подношење захтева је 25. септембар 2015. године, а неблаговремено поднети захтеви биће узети у обзир приликом обраде захтева за наредни месец.

Сва потребна обавештења могу се добити у Градској управи за образовање, на телефон 4882-725, у периоду од 8,00 до 15,00 часова.